
LIETUVOS RESPUBLIKOS SEIMO
PETICIJŲ KOMISIJA
IŠVADA
DĖL PETICIJOJE PATEIKTO SIŪLYMO TENKINIMO
2026 m. birželio 17 d. Nr. 250-I-24
Vilnius

Lietuvos Respublikos Seimo Peticijų komisija (toliau – Komisija) 2025 m. birželio 17 d. posėdyje iš esmės nagrinėjo pareiškėjo peticiją, kurioje pateiktas pasiūlymas dėl globėjų galimybės atstovauti nepilnamečiams vaikams skaitmeninėje erdvėje užtikrinimo (toliau – peticija) ir, atsižvelgusi į Lietuvos Respublikos teisingumo ministerijos (toliau – TM), Lietuvos Respublikos socialinės apsaugos ir darbo ministerijos (toliau – SADM), valstybės įmonės Registrų centro ir Valstybės vaiko teisių apsaugos ir įvaikinimo tarnybos nuomones dėl peticijoje pateikto siūlymo, priėmė sprendimą teikti Seimui išvadą tenkinti šį siūlymą. 
Pareiškėjas prašo inicijuoti Lietuvos Respublikos gyventojų registro įstatymo bei susijusių poįstatyminių aktų pakeitimus, numatant prievolę įregistruoti duomenis apie globos (rūpybos) faktą ir globėją, kad šie duomenys būtų prieinami automatizuotoms duomenų mainų sistemoms.
TM pažymėjo, kad vadovaujantis Lietuvos Respublikos civilinio kodekso (toliau – CK) 3.163 straipsnio 1 ir 2 dalies nuostatomis, nepilnamečių vaikų teisių įgyvendinimą užtikrina tėvai arba globėjas (rūpintojas). CK 3.272 straipsnio 1 dalyje taip pat nustatyta, kad vaiko globėjas (rūpintojas) yra vaiko atstovas pagal įstatymą ir gina jo teises ir teisėtus interesus. CK 3.263 straipsnyje įtvirtinta, kad vaiko nuolatinė globa (rūpyba) nustatoma teismo nutartimi pagal valstybinės vaiko teisių apsaugos institucijos arba prokuroro pareiškimą. Taigi, nepilnamečio vaiko nuolatinės globos (rūpybos) klausimas jau yra detaliai sureguliuotas CK trečioje knygoje, šios rūšies globa (rūpyba) atsiranda teismo sprendimo pagrindu, kuris gali būti naudojamas įrodyti globos (rūpybos) faktą. Šiuo metu taip pat egzistuoja galimybė Lietuvos Respublikos socialinės apsaugos ir darbo ministro patvirtinta tvarka kreiptis į atitinkamą Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos teritorinį skyrių dėl vaiko globėjo (rūpintojo) atstovavimo teisę patvirtinančios pažymos išdavimo.
VĮRC atkreipė dėmesį į tai, kad Gyventojų registre yra tvarkomi duomenys apie tėvus giminystės pagrindu, tačiau nėra tvarkomi duomenys apie globos (rūpybos) faktą ir nepilnamečiams asmenims paskirtus globėjus (rūpintojus) ar tėvų valdžios apribojimo ar panaikinimo faktą, ir šiuo metu nėra teisinio pagrindo tvarkyti duomenis apie globos (rūpybos) faktą ir globėjus bei sudaryti technines galimybes tretiesiems asmenims (pvz., bankams, e. paslaugų teikėjams ar kitų informacinių sistemų valdytojams) gauti tokius duomenis, reikalingus automatizuotai identifikuoti globėjo ir globojamo vaiko teisinį ryšį. Lietuvos Respublikos gyventojų registre tvarkomų duomenų apimtis yra nustatyta Gyventojų registro įstatymo 9 straipsnyje bei Lietuvos Respublikos gyventojų registro nuostatų, patvirtintų Lietuvos Respublikos Vyriausybės 2014 m. gruodžio 23 d. nutarimu Nr. 1495 „Dėl Lietuvos Respublikos gyventojų registro nuostatų patvirtinimo”, (toliau – Gyventojų registro nuostatai) 15 punkte. 
Duomenys apie vaiko globą (rūpybą) ir tėvų valdžios apribojimą tvarkomi Lietuvos Respublikos socialinės apsaugos ir darbo ministerijos valdomoje Socialinės paramos šeimai informacinėje sistemoje, kuri yra pirminis ir patikimas šių duomenų šaltinis. 
Valstybės vaiko teisių apsaugos ir įvaikinimo tarnybos pabrėžė, kad duomenų apie globos (rūpybos) faktą įtraukimas į Gyventojų registrą yra tikslingas, jeigu jis būtų įgyvendinamas kaip papildoma (išvestinė) priemonė, užtikrinanti efektyvesnius duomenų mainus, tačiau nekeičiant pirminio duomenų šaltinio vaidmens, kadangi tokie duomenys, kartu su informacija apie tėvų valdžios apribojimus, sudarytų prielaidas tiksliai nustatyti, kas yra teisėtas vaiko atstovas konkrečiu metu, leistų sumažinti administracinę naštą globėjams (rūpintojams) ir sudarytų sąlygas operatyvesniam atstovavimui skaitmeninėje erdvėje, būtų užtikrintas didesnis duomenų prieinamumas tretiesiems asmenims (pavyzdžiui, bankams, sveikatos priežiūros įstaigoms ir kt.), tačiau tik laikantis asmens duomenų apsaugos reikalavimų.
TM informavo, kad šiuo metu rengia Lietuvos Respublikos gyventojų registro įstatymo pakeitimo projektą, kuris sukurs teisines prielaidas plėsti Gyventojų registro informacinėje sistemoje tvarkomų duomenų apimtį ir tėvų valdžios apribojimo atvejais šį požymį atvaizduoti taip pat ir Gyventojų registre. 
Įvertinus pareiškėjo peticijoje pateiktus pasiūlymus, Komisija mano, kad peticijoje keliama problema reikalauja sisteminio sprendimo valstybės mastu, todėl pritaria pareiškėjo siūlymui dėl Lietuvos Respublikos gyventojų registro įstatymo bei susijusių poįstatyminių aktų pakeitimų bei siūlo pavesti TM ir SADM parengti teisės aktų projektus.
Vadovaujantis Lietuvos Respublikos peticijų konstitucinio įstatymo 18 straipsnio 4 dalies 1 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo tenkinimo teikiama Seimui, taip pat siūloma įtraukti į Seimo IV (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2026 m. birželio 17 d. išvados Nr. 250-I-24“ projektą.

